Aanhangers gons oor dié foto van Manie en sy nooiDie foto wat Manie Jackson op Facebook gedeel het (Foto: Facebook) Die Afrikaanse sanger Manie Jackson het aanhangers behoorlik aan die gons nadat hy onlangs ŉ foto van hom en sy vriendin, die sangeres Angel, op Facebook gedeel het waar hy haar oënskynlik die jawoord vra. Honderde gelukwensings het ingestroom nadat die sanger dié foto gedeel het, met talle aanhangers wat volhou dat hy en Angel verloof geraak het. Jackson het egter geskerts en gesê het hy per ongeluk neergeslaan en staan daarom in dié posisie. “Ons is vanoggend bergop om Vadersdag te vier en ŉ mooi lugfoto van die plaas te kry, toe slaan ek neer en is amper bergaf, maar gelukkig was Angel by om my val te keer. Ongelukkig het my dogter se hand gebewe en nou blur die foto so bietjie. Gelukkig is die idee darem daar,” het hy op Facebook laat hoor. Meer as 120 aanhangers het op dié inskrywing gereageer met sommige wat sê die eintlike boodskap van dié inskrywing moet tussen die lyne gelees word. “As die ‘val’ is wat ek dink dit is, is ek baie bly Manie en Angel. Baie geluk! Mag julle mekaar baie gelukkig maak,” het Magda Strydom laat hoor. “Dit lyk nie juis of jy geval het nie – jou gesig wys ŉ heel ander storie,” het Aletta van Zweel geskryf. Maroela Media kon Jackson nie Maandag telefonies bereik nie.